ועדת החינוך, התרבות והספורט, כנסת 16, פרוטוקול מספר 21, 2003-05-19 11:30

אילן שלגי: שלום לכולם.

אילן שלגי: זוהי ישיבה משותפת לוועדת החינוך והתרבות ולוועדת הפנים ואיכות הסביבה של הכנסת.

אילן שלגי: הנושא הוא מענקי מפעל הפיס לתרבות ברשויות המקומיות.

אילן שלגי: תחילה אני מבקש לשאול האם יש כאן נציג של מפעל הפיס?

אילן שלגי: הם הוזמנו ואני מקווה שהם יגיעו בהמשך הוועדה.

יורי שטרן: אנחנו הרחבנו את הנושא שעל סדר היום והוא פעילויות תרבות ברשויות המקומיות בתקופה של קיצוץ בתקציב, וסוגיית מפעל הפיס היא אחת מהסוגיות המרכזיות בדיון.

יורי שטרן: אני לא רואה את נציגי מפעל הפיס.

אילן שלגי: אני אומר את דעתי בעניין הזה אם הם לא יגיעו תוך כמה דקות.

אילן שלגי: אנחנו כמובן פועלים ומנסים לעשות את מיטב יכולתנו לחיזוק התרבות בכלל ותקציבי התרבות.

אילן שלגי: אנחנו נמצאים בימים של מצוקה כלכלית וקיצוצים כואבים ביותר בכל התחומים, גם בתרבות.

אילן שלגי: לצערנו, עד כה לא הצלחנו למצוא מרפא ותשובה שתשפר קצת את המצב.

אילן שלגי: יש כוונה גם לקיים דיונים נוספים בתת נושאים בנושא התרבות ובמצוקות.

אילן שלגי: אנחנו מנסים היום לראות כיצד הרשויות המקומיות יכולות להביא לידי כך שהפגיעה בתרבות תהיה נמוכה ביותר, ולא רק לבוא למשרד החינוך בזעקת חמס על כך שקיצוצי התקציב פוגעים בתרבות.

אילן שלגי: אנחנו חשבנו שמפעל הפיס הוא פרטנר חשוב בדיון הזה מאחר ולמפעל הפיס יש תקציבים שמופנים לפיתוח התרבות והאומנות.

אילן שלגי: יש לו גם מועצת פיס של תרבות ואומנות.

אילן שלגי: אנחנו סברנו שמפעל הפיס אולי ישתכנע שכדאי לחזק את התחום הזה גם על חשבון מבנים.

אילן שלגי: למשל, אם יש מבני תרבות שעומדים שוממים יותר ויותר או שאין בהם פעילות בחלק מהיממה, אז למה שנמשיך להקים מבנים ולא נאמר שצריך עכשיו לתת לתרבות עצמה?

אילן שלגי: עד כה לא הגיע הנה נציג מפעל הפיס.

אילן שלגי: באופן כללי, אני חושב שזה לא ראוי שנציג ציבורי לא מופיע לדיון שאליו הוא הוזמן.

אילן שלגי: לפעמים, נציגי משרדי הממשלה השונים לא מגיעים לכנסת כאשר הם מוזמנים על ידה.

אילן שלגי: כבר היו בבית הזה הצעות להסדרת הנושא הזה בחקיקה, אבל אני מקווה שלא נצטרך להגיע עד כדי כך.

אילן שלגי: אנחנו קודם נבדוק את העניין ונברר האם לא הייתה תקלה, ואם יסתבר שלא הייתה תקלה אנחנו נשלח מכתב מחאה ליושב ראש מפעל הפיס.

אילן שלגי: חבר הכנסת יורי שטרן, בבקשה.

יורי שטרן: למרות שמידי פעם יש ישיבות משותפות של ועדות הכנסת, עשינו היום דבר די חריג.

יורי שטרן: זו הפעם השנייה היום שבה אנחנו יושבים בישיבה משותפת לוועדת החינוך ולוועדת הפנים.

יורי שטרן: בדרך כלל, כל ועדה שומרת לעצמה את תחום התפקוד שלה.

יורי שטרן: בישיבה הקודמת עסקנו במצבה של החברה להגנת הטבע, ובישיבה הזו אנחנו נדון במצב התרבות על רקע הקיצוצים התקציביים.

יורי שטרן: בתקופת הקיצוצים הזו יש נטייה לחסוך בתחומים שלא נראים הכרחיים ומה שיקרה הוא שהם בסופו של דבר יחדלו מלהתקיים ולכן אנחנו דואגים.

יורי שטרן: לזמן מה יכולה להיווצר דלות תרבותית, חינוכית ומדעית שתפגע פגיעה קשה מידיי באיכות החיים של החברה שלנו בארץ ובהתפתחויות לקראת השנים הבאות.

יורי שטרן: הרצף, המסורת, צבירת ההון האנושי והארגוני הם מפתחות בתחומים האלה.

יורי שטרן: אנחנו רוצים לנסות למצוא יחד איתכם דרכים לשמירת המרקם התרבותי בתקופת הקיצוצים, כאשר הקיצוצים פוגעים גם ביכולת של משרדי הממשלה, גם ביכולת הרשות המקומית וגם ביכולת של השוק הפרטי שמימן בדרך של חסויות או בדרכים אחרות פעילויות תרבות.

יורי שטרן: חלק ניכר מתקציבי הפעילות התרבותית נמצא היום קשיים.

יורי שטרן: שוק הפרסום מצטמצם, פחות אנשים קונים כרטיסים משום שיש להם פחות כסף.

יורי שטרן: המכה היא קשה ומצטברת מכל הכיוונים.

יורי שטרן: חשבתי על כמה דברים שיכולים לאפשר לנו לסייע לתרבות הישראלית.

יורי שטרן: יושב ראש ועדת החינוך ידידי מר שלגי כבר הזכיר את הנושא הראשון והוא עניין מפעל הפיס, וכאן אנחנו באמת רוצים לפנות בצורה משותפת.

יורי שטרן: אם אינני טועה, לשלטון המקומי יש 50% מהמניות של מפעל הפיס והוא נמצא שם גם בהנהלה.

יורי שטרן: למרות הרצון של הרבה מאוד מראשי הרשויות לבנות עוד בניין, במיוחד לקראת הבחירות, אנחנו רוצים לבקש ממפעל הפיס ומהמרכז לשלטון המקומי כיושב בהנהלת מפעל הפיס, להסב את כל המשאבים שניתן להסב למימון הפעילות המשותפת.

יורי שטרן: אסור לקחת כספים מפרוייקטים שכבר התחילו.

יורי שטרן: אנחנו מבקשים את עזרתכם, תעשו את ההסבה הזו לשנה הקרובה ולשנה הבאה.

יורי שטרן: שנית, לרשויות המקומיות יש הרבה צרות ואני לא יודע עד כמה הן מודאגות ממצב התרבות.

יורי שטרן: אבל, יצירת המודעות אולי תסייע בכך שבמבנים הקיימים, בבתי הספר או במתנ"סים תיערך פעילות תרבותית על ידי קבוצות תיאטרון, קבוצות מוסיקה וחוגים שונים.

יורי שטרן: הפעילות הזו תיערך שם חינם או במחיר מוזל.

יורי שטרן: לכל רשות מקומית כמעט יש פה רזרבות שלא נוצלו.

יורי שטרן: הנקודה השלישית מתייחסת למבנה המשכורות.

יורי שטרן: בתחילת שנות התשעים עם הגעת העלייה הגדולה הייתה התרחבות תרבותית, הרבה תזמורות עירוניות ותיאטראות קמו.

יורי שטרן: חלק מזה כבר נמחק היום והחלק שעוד שורד הוא על סף מחיקה.

יורי שטרן: זה פשע שאנחנו גורמים לעצמנו.

יורי שטרן: מהנתונים שיש בידי עולה שמפעלי התרבות שחיים מהכסף הציבורי, במידה רבה מאוד מהכסף של הרשויות, מאפשרים לעצמם יד ביד עם העירייה, לתת משכורות גבוהות מאוד למנהלים על חשבון השחקנים והמוסיקאים.

יורי שטרן: זה נעשה באישור הגוף הציבורי ומכספו.

יורי שטרן: בהרבה מאוד מקרים מינהל התרבות מממן את המוסדות האלה.

יורי שטרן: הייתי מבקש מכל רשות ורשות לבדוק האם מנהל התזמורת שעומדת על סף קריסה, מקבל משכורות של עשרה נגנים, לפעמים מדובר במשכורת של חמישה עשר נגנים.

דניאל פרדקין: נכון.

יורי שטרן: התזמורת הסימפונית הירושלמית נמצאת פורמלית בשלבי פירוק.

יורי שטרן: משלמים שם משכורת למנהל כמו משכורת לעשרה נגנים.

יורי שטרן: זה דבר אבסורדי.

יורי שטרן: מדובר בכספי הרשויות, בכספי מינהל התרבות.

יורי שטרן: ולכן, אם יש תזמורת שהיא קורסת, אנחנו מבקשים לבדוק מחדש את מבנה המשכורת.

יורי שטרן: יכול להיות שתזמורת קורסת יכולה להמשיך ולהתקיים אם הפרמטרים האלו ישתנו.

יורי שטרן: יש מאגר גדול של אנשי תרבות שבאו עם העלייה הרוסית, ואנחנו מוכנים לייצא כמה וכמה מנהלים שמסוגלים לעמוד באתגרים האלה.

יורי שטרן: הם יסכימו לקבל משכורת הרבה יותר צנועה מזו שמציעים לכל מיני גנרלים לשעבר.

אילן שלגי: אני רואה שיש כמה אנשים שהגיעו באיחור לישיבה, ואני רוצה לשאול, האם ישנו נציג מפעל הפיס בין המאחרים?

אילן שלגי: אנחנו מאוד נשמח אם נציג מפעל הפיס כן יגיע לכאן.

אילן שלגי: אני מבקש שנשמע עכשיו את מר אגמון מהשלטון המקומי.

יעקב אגמון: ראשית, אנחנו מאוד שמחים שנושא כזה שלכאורה נראה שהוא איננו בסדר העדיפויות, נמצא ראוי לעלות על סדר יומן של ועדת החינוך וועדת הפנים.

יעקב אגמון: זה בהחלט משובב את ליבנו.

יעקב אגמון: אנחנו שמחים על הדיון ומייחלים כמובן לתוצאות.

יעקב אגמון: הרשויות המקומיות כבר מזמן לא מצפות שמשרד החינוך או משרד המדע לפני כן, ישמשו גורם מרכזי בפעילות היומיומית של החינוך לתרבות לנוער ולמבוגרים.

יעקב אגמון: בדרך כלל, המדיניות של משרד המדע ושל משרד החינוך מתמקדת במספר מפעלים חשובים בעיניהם שאנחנו לא מזלזלים בהם.

יעקב אגמון: בדרך כלל, יש לנו שני מקורות: ההורים ותקציבי הרשויות המקומיות.

יעקב אגמון: אנחנו לא יודעים כיצד אנחנו נוכל להפעיל את מפעלי הקיץ, אנחנו מקווים שאולי מהוועדה הזו תצא בשורה.

יעקב אגמון: בשנה שעברה בגלל המצב הביטחוני הקשה מאוד שהיה, הגיע כסף אמריקאי.

יעקב אגמון: היום אנחנו עומדים בפני מצב בו הרבה מאוד רשויות מקומיות לא יודעות כיצד להפעיל את מפעלי הקיץ וכיצד להעסיק את הילדים בחודשי יולי אוגוסט.

יעקב אגמון: זו נקודה אופרטיבית שממש נמצאת בפתחנו.

יעקב אגמון: אנחנו ערכנו בדיקות לקראת הישיבה החשובה הזו ומהבדיקות עולה שאין מנוס אלא להתכווץ.

יעקב אגמון: פעילויות שאינן נושאות את עצמן מסתיימות בתקופה הזו או שהן לא תתקיימנה בעתיד הקרוב.

יעקב אגמון: אין לנו ציפיות מהמשרדים הייעודיים משום שגם לפני כן הם לא היו אלה שתמכו בנו.

יעקב אגמון: המצב הוא שלקראת ספטמבר-אוקטובר השנה, הפעולה הזו לא תיתן את הפירות, ולא נוכל לבצע פעילות ביתר היקף, אלא אם כן יימצאו הורים שבכל אופן יסכימו להשתתף גם בפעילויות תרבות.

אילן שלגי: מדוע אתה כל הזמן מדבר על הורים?

אילן שלגי: אנחנו לא מדברים רק על פעילויות תרבות לילדים.

יעקב אגמון: דיברתי על ההורים ועל מבוגרים כמובן.

יעקב אגמון: בדרך כלל, כשאומרים תרבות מתייחסים למבוגרים.

יעקב אגמון: אבל, אנחנו מנסים לכרוך את כל הפעילות של שעות הפנאי באותה נשימה.

יעקב אגמון: בוודאי שלפעילות לצעירים אנחנו נותנים עדיפות מבחינת ההשתתפות העירונית, אבל גם לפעילות למבוגרים.

יעקב אגמון: אין ספק שיש פגיעה וכל אחד מהיושבים כאן יכול לספר על מה שקורה אצלו.

יוסי שריד: לפי דעתכם, כמה ההורים עוד יוכלו לשלם?

יוסי שריד: הרי אין דבר שלא דורשים מהם עכשיו.

יוסי שריד: מה יהיה עם אלה שההורים שלהם לא יוכלו לשלם?

יעקב אגמון: לרשויות המקומיות אין מקורות נוספים.

אילן שלגי: האם אתם יכולים לעשות הסבת כספים המיועדים לנטיעת גנים או לכדורגל לפעילות של קונצרטים וספריות?

אילן שלגי: האם זה בסמכותכם?

אילן שלגי: האם זה אפשרי?

יעקב אגמון: 90% מתחזוקת הספריות הם על ידינו.

יעקב אגמון: לשמחתנו הרבה, התבשרנו אתמול כי בקשת האוצר בוועדת הכספים לדחות את חוק הספריות, נדחתה.

יעקב אגמון: זו בשורה מרעננת, אנחנו מאושרים.

יעקב אגמון: אנחנו מקווים שכך יקרה הלאה.

יעקב אגמון: אנחנו ממשיכים להחזיק את הספריות.

יעקב אגמון: אדוני היושב ראש, אתה שאלת האם אפשר להסית כספים מנטיעת גנים לספריות.

יעקב אגמון: אני רוצה לומר לך שיימצאו רבים מאוד שיחשבו שגנים הם דבר חשוב מאוד בבילוי שעות הפנאי.

יעקב אגמון: נראה לי שהדבר הזה אולי קיים בכמה מקומות, אבל בגדול אלו כספים שצריכים לבוא לשם.

אילן שלגי: אתה בוודאי יכול להחליט שאתה מעדיף מוסיקה על כדורגל או ההפך.

יוסי שריד: הוא לא יכול להחליט שום דבר, כי ההחלטות האלה מסורות בידי כל ראש עיר על פי סדר העדיפויות שלו.

יעקב אגמון: ברוב היישובים התקציב לכדורגל איננו גדול יחסית, וגם הוא משמש במידה מסוימת לפעילות לשעות הפנאי.

אילן שלגי: אני לא בוחן את זה עכשיו מהבחינה ערכית, אלא מהבחינה העקרונית.

אילן שלגי: יכול להיות שצריך להעביר מקונצרטים לכדורגל.

יעקב אגמון: ניתן להעביר באישור המועצה מסעיף לסעיף.

יעקב אגמון: זה קיים.

יעקב אגמון: אבל לעניות דעתי, הם לא יעשו את זה כי הם רואים בכדורגל פעילות לשעות הפנאי, שהציבור רוצה לצרוך.

יעקב אגמון: לכן, אנחנו חוששים שכרגע אין לנו מקורות זמינים לטיפול בבעיה הזו.

אילן שלגי: מר ינון, בבקשה.

מיכה ינון: מינהל התרבות לא עוסק בתקצוב הרשויות המקומיות, גם לא בנושא התרבות.

מיכה ינון: כלומר, לא באופן ישיר.

מיכה ינון: אין סל תרבות למבוגרים כמו שיש סל ספורט שכל רשות מקומית לפי מספר תושבים מקבלת תקציב כלשהו, כי ממשלות ישראל לדורותיהן מעולם לא העמידו תקציב בסדר גודל כזה כך שמעבר לתקצוב של כ- 700 מוסדות תרבות, יהיה תקציב גם לפי גולגולת לרשויות מקומיות.

מיכה ינון: הדבר הזה לא היה קיים.

מיכה ינון: היו ניסיונות של המרכז לשלטון מקומי ושל גופים אחרים לקדם חקיקה בנושא הזה, אבל זה לא תפס עד היום.

מיכה ינון: בשנה שעברה התחילו הקיצוצים בתרבות וידוע שעוד הושת קיצוץ נוסף של 10% מעבר לקיצוץ הרוחבי של כל משרדי הממשלה.

מיכה ינון: למרות כל זה, בשנת 2002 בתמרונים כאלו ואחרים וגם בשותפות עם הרבה רשויות מקומיות, אף מוסד תרבות לא נסגר.

מיכה ינון: זה לא אומר שכך גם יהיה בשנת 2003.

מיכה ינון: אף אחד לא נסגר למרות קיצוצים ותמרונים כאלו ואחרים, וגם קצת סיוע של מפעל הפיס שהזרים ב-2002 כ-16 מיליון שקל.

מיכה ינון: זו הייתה בשורה מצד מפעל הפיס.

מיכה ינון: מפעל הפיס בצדק מבחינתו, עשה לזה הרבה יחסי ציבור, כי הוא גם צריך למכור הרבה כרטיסים כדי שיהיה לו כסף לחלק.

מיכה ינון: הוא כמובן העצים את ההשתתפות שלו מעבר להשתתפות האמיתית.

מיכה ינון: אבל גם תוספת של 16 מיליון שקל בשנה קשה, בשנה קודמת קצת יותר, היא בהחלט תוספת ראויה.

מיכה ינון: אבל, צריך לבדוק האם זו התוספת שאי אפשר להגדיל אותה כפי שכבר ציינתם.

מיכה ינון: בשנת 2003 נחת עלינו קיצוץ של 30%, יש קיצוץ.

מיכה ינון: אנחנו ירדנו מכ- 400 מיליון שקל, בלי הקולנוע שהוא כ-50 מיליון שקל, ל-300 מיליון שקל.

מיכה ינון: ה-100 מיליון שקל יבואו כמובן לביטוי.

יורי שטרן: למה הקיצוץ הוא כזה דרמטי?

מיכה ינון: כך הצביעה הכנסת בקריאה ראשונה.

מיכה ינון: אני לא יודע אם זה יהיה כך גם בקריאה שניה ושלישית.

מיכה ינון: כשכל הדברים האלה הוחלטו עוד היינו במשרד המדע.

מיכה ינון: משרד החינוך קיבל את זה בירושה.

יורי שטרן: האם הוא מצידו גם קיצץ?

מיכה ינון: עדיין לא.

מיכה ינון: להפך, אני מקווה שהוא מצידו יוסיף.

מיכה ינון: כך הייתה מסורת של הרבה שנים במשרד החינוך, שבאיזשהו שלב משרד החינוך נותן איזשהי תוספת לקראת סוף השנה מהעודפים.

מיכה ינון: בכל אופן, התקציב ירד מ-400 מיליון שקל ל-300 מיליון שקל, וזה ירד יותר בתקנות הספציפיות של התרבות.

מיכה ינון: זה נראה כאילו זה רק 25%, אבל באופן ספציפי תיאטרון, מוסיקה ומחול ירדו ב-30%, כיוון שיש פה תוספות ספציפיות.

מיכה ינון: למשל, חובות לפי חוק אזרחים ותיקים למוזיאונים לשנת 1998 עד 2001.

מיכה ינון: יש תשובות אם המספרים לא בדיוק הולמים את הנתון של 30% שעליו אני מדבר.

מיכה ינון: תקבלו את זה שיש ירידה בתקנות הספציפיות בתחומים השונים כמו: תיאטרון, מחול ומוסיקה.

מיכה ינון: זה פוגע במיוחד במקומות שבהן העיריות או הרשויות הן לא מספיק חזקות, ולכן הן לא יכולות להושיע.

מיכה ינון: כאשר יש קיצוץ כזה גדול מצד הממשלה הן מוסיפות עוד את הקיצוץ שלהן ואת הבעיות שלהן.

מיכה ינון: יש לנו שורה של מוסדות שאנחנו מחשיבים אותם מרכזיים, שהם נמצאים במשבר.

מיכה ינון: לדוגמא, התיאטרון והתזמורת בעיריית באר-שבע נמצאים במשברים בלתי פוסקים.

מיכה ינון: אנחנו כל הזמן מנסים לתת תרופות כאלו ואחרות, אבל הבעיות לא נפתרות.

מיכה ינון: אותו הדבר בחיפה.

מיכה ינון: למרות שהעירייה שם היא יחסית עירייה חזקה, התיאטרון שם הוא בגירעון גדול.

מיכה ינון: אנחנו מנסים להצטמצם בכמה תחומים.

מיכה ינון: כלומר, אנחנו מנסים לא להוציא אף גורם מרשימת הנתמכים, אבל כמובן להוריד פרופיל.

מיכה ינון: זה בא לידי ביטוי בפסטיבל ישראל שייפתח בימים הקרובים.

מיכה ינון: לא הוזמנה אף קבוצת אומנים מחו"ל לפסטיבל ישראל, זה קרה גם בגלל המלחמה בעיראק, אבל זה קרה בעיקר בגלל קיצוצים תקציביים.

מיכה ינון: אפשר להסתכל על חצי הכוס המלאה שכתוצאה מזה אומנים ישראלים מופעלים יותר על ידי הפסטיבלים השונים כי מביאים פחות אומנים ולהקות מחו"ל.

מיכה ינון: ישראל נחשבת בעולם התרבותי עדיין למעצמה תרבות בינלאומית, אבל לטווח הארוך היא לא יכולה להרשות לעצמה לא לשתף אומנים מהעולם.

מיכה ינון: אפשר לעשות את הדברים האלה לתקופה הקצרה ולא לטווח ארוך נוכח מעמדה של ישראל בליגה הבינלאומית.

מיכה ינון: זה בהחלט דבר שאנחנו חייבים להשקיע בו.

מיכה ינון: האומנות הישראלית היא מספיק חזקה, אבל הקהל הוא לא מספיק גדול כדי למצות את כל היכולת של האומנים הישראלים.

מיכה ינון: רק עכשיו חזרה האופרה מפסטיבל אופרות בינלאומי בגרמניה על חשבון הגרמנים, לא על חשבוננו.

מיכה ינון: אנחנו היינו עסוקים רק בבעיות האבטחה.

מיכה ינון: התזמורת הפילהרמונית נמצאת עכשיו בסנט פטרבורג.

מיכאל גורלובסקי: אדוני היושב ראש, אני הייתי מבקש לדעת מהי סמכות הוועדה בנושא.

מיכאל גורלובסקי: האם אנחנו יכולים להחליט?

יוסי שריד: אין לה שום סמכות.

אילן שלגי: אנחנו יכולים להמליץ, אנחנו יכולים לקרוא, אנחנו יכולים לעורר עניין ציבורי.

יוסי שריד: מהו נושא הדיון?

אילן שלגי: שתי הוועדות גם יחד מנסות לגרום לכך שתקציבי התרבות ברשויות המקומיות יתוגברו לא רק על ידי משרד החינוך אלא גם ממקורות אחרים, כולל מפעל הפיס שהוזמן לכאן ולא הגיע.

מיכאל גורלובסקי: ברגע שאין לנו סמכות, אז ברור שמפעל הפיס לא יגיע.

אילן שלגי: אנחנו התייחסנו לנושא הזה כשאתה לא היית נוכח בדיון.

אילן שלגי: אנחנו נטפל באי הגעתם.

מיכאל גורלובסקי: אם לוועדה אין שיניים אז אנחנו לא נתקדם בשום דבר.

אילן שלגי: אנחנו היינו רוצים להשפיע על חיזוק ותגבור התקציבים לתרבות.

עסאם מח'ול: אנחנו לא נעזור בכלום בדיון כזה.

עסאם מח'ול: השאלה היא, האם יש לנו עמדה לגבי הקיצוץ בתרבות.

עסאם מח'ול: אנחנו בוועדה מופקדים על התחום הזה ולכן אני מציע שננקוט עמדה, בואו נצא עם עמדה.

עסאם מח'ול: אנחנו יכולים לפנות לממשלה, לקואליציה ולכנסת ולבקש לא לפגוע כאן.

אילן שלגי: דבריך יש בהם בהחלט היגיון.

אילן שלגי: ועדת החינוך והתרבות כבר יצאה בקריאה כזו לממשלה והיא גם תחזור ותידרש לנושאי התרבות מול הממשלה.

אילן שלגי: ההתמקדות שלנו היום הוא בנושא הרשויות המקומיות, ולכן זימנו ישיבה משותפת עם ועדת הפנים וגורמים אחרים שהם מחוץ לממשלה שיכולים להשפיע ולחזק את תקציבי התרבות.

אילן שלגי: אורח חשוב לא הגיע, אולי לא במקרה.

אילן שלגי: אנחנו כבר סיכמנו שנתייחס לנושא הזה.

אילן שלגי: בהזדמנות זו אנחנו יכולים לשמוע מהשלטון המקומי, מהרשויות המקומיות, מה הם עשו ויכולים לעשות כדי להתייעל ולחזק את פעילות התרבות.

אילן שלגי: שמענו את דבריו של מר אגמון ואנחנו מבקשים לשמוע את דברי הנציגים האחרים של השלטון המקומי שנמצאים כאן.

יורי שטרן: מר אגמון, אני לא שמעתי אף התייחסות ממך לשתי סוגיות שאני העלאתי.

יורי שטרן: הסוגייה הראשונה היא זמינות המתקנים, המבנים והאתרים שהרשויות יכולות להעמיד לטובת הפעילות התרבותית כדי להקל על המצוקה.

יורי שטרן: האם יש מבנים שכאלה?

יורי שטרן: האם אתם כמרכז שלטון מקומי יכולים לעודד את התופעה הזו ולדון עם הרשויות באופן ספציפי על השאלה הזו?

יורי שטרן: שנית, נושא השכר שאתם מסכימים שהוא ישולם למנהלים ולפקידות שיושבת על התרבות, כאשר הכספים האלה יכולים לבוא לפעילות התרבותית נטו.

יורי שטרן: אפשר לחסוך בנקודה הזו.

מיכאל גורלובסקי: אדוני היושב ראש, למה הפקידות שקשורה לתרבות היא פחות טובה מהפקידות האחרת שקשורה לשלטון המקומי?

מיכאל גורלובסקי: למה היא צריכה לקבל פחות?

אילן שלגי: אפשר להרחיב את השאלה, האם בכלל השלטון המקומי מתייעל כדי להפנות תקציבים?

מיכאל גורלובסקי: אני מבקש לדעת מהו שמו של המנהל האחרון של תזמורת רשות השידור?

יורי שטרן: אנחנו מכירים את השם שלו ואת הייחוס שלו.

מרינה סולודקין: אני לא מכירה אותו.

דניאל פרדקין: אני רוצה להעיר שהשם הרשמי של התזמורת הוא תזמורת סימפונית ירושלים רשות השידור.

דניאל פרדקין: היא שייכת לעמותה שמורכבת מרשות השידור שיש לה מניית זהב, עיריית ירושלים, קרן ירושלים, משרד התרבות.

יעקב אגמון: רוב המבנים הם מבנים ציבוריים והם נלקחים בחשבון.

יעקב אגמון: אני לא חושב שזוהי הבעיה שעומדת בפנינו.

יעקב אגמון: אנחנו פועלים באותם המבנים שיש לנו, ובמקומות שאין מבנים כמו מתנ"סים אנחנו פועלים במוסדות ציבור אחרים.

יעקב אגמון: לגבי השכר, בשנים האחרונות אנחנו התמודדנו עם הנושא הזה, ובדו"ח האחרון של הממונה על השכר זכינו להערכה ולשבחים על ההתמודדות שלנו בשכר הגבוה.

יעקב אגמון: אנחנו הפנמנו מזמן את ההשפעה של השכר על יכולת התפעול שלנו גם בתחומי התרבות.

יעקב אגמון: הדוגמא שהוזכרה כאן היא איננה דוגמא מוניציפלית, אבל במקום שזה קורה אנחנו מטפלים בכך ביוזמתנו או בעקבות הערות שאנחנו מקבלים.

יעקב אגמון: התחושה היא שדווקא השכר שמשולם לרוב אנשי התרבות איננו עולה על הצרכים.

יורי שטרן: זה נכון לגבי אנשי התרבות, אבל לא לגבי המנהלים.

יעקב אגמון: לתחום התרבות יש ייחודיות.

יעקב אגמון: לפעמים צריך לתת מעט יותר למנצח על תזמורת אם רוצים שהיא תהיה ברמה גבוהה.

יעקב אגמון: זה לא משפיע על תקציב התרבות העירונית בצורה כזו שבגלל זה אין תרבות ביישוב.

יעקב אגמון: להפך, הבאת מומחה בעל שם מחוללת את התרבות.

יעקב אגמון: אתה צודק שצריך בהחלט בהחלט להיות עם יד על הדופק.

יעקב אגמון: בין שאר עיסוקיי, אני עוסק בנושא הפרזות בשכר.

יעקב אגמון: אנחנו מפחיתים שכר לאנשי תרבות ולאחרים.

מירי שחף: בראשית דבריי אני רוצה להצטרף לידידי מר אגמון ולברך את הוועדה על קיום הדיון הזה.

מירי שחף: זה תחום מאוד פרוץ ואני שמחה שסוף סוף מעלים אותו על השולחן.

מירי שחף: אני רוצה להתייחס לנושא השכר.

מירי שחף: עד היום אין הכשרה מקצועית ספציפית ותנאי קבלה למנהלי מחלקות תרבות ברשויות.

מירי שחף: יש הרבה רשויות שיש להן מנהלי מחלקות תרבות שהם נמצאים בתפקיד ללא תעודת בגרות.

מירי שחף: תנאי השכר הם בעייתיים ביותר.

מירי שחף: יושבים ברשויות מנהלי אגפי תרבות שבעבר שימשו כמנהלי מחלקות, והשכר שלהם היום הוא נמוך יותר.

מירי שחף: רוב רובה של הפקידות שמנהלת את המחלקות או אגפי התרבות ברשויות, לא יושבת על דרגות שכר גבוהות.

מירי שחף: זה נושא שניתן לטפל בו.

מיכאל גורלובסקי: מה השכר הממוצע?

מירי שחף: אין שכר ממוצע.

מירי שחף: השכר שונה מרשות לרשות.

מירי שחף: הם בהחלט לא נמצאים בדרגות הגבוהות של גזברים או ראשי מינהל חינוך.

מירי שחף: אני מדברת על מנהלי המחלקות ולא על מנהלי תזמורות או גופים מקצועיים.

מירי שחף: אני רוצה להעלות כאן בוועדה רעיון שהולך איתי כבר זמן.

מירי שחף: אני חושבת שהרעיון הזה יכול לחולל מהפכה במדינה, גם האקדמיה מוכנה לאמץ את הרעיון.

מירי שחף: אני מציעה שייפתחו כאן מסלולים לניהול תרבות, מינהל ציבורי פוליטיקה וכו', כפי שנעשה באנגליה.

מירי שחף: מנהל ברשות מקומית שהוא מנהל אגף תרבות הוא באינסטנציה הגבוהה ביותר.

מירי שחף: למעשה, זה סגל א' של הרשות, אבל אין לו כלים להתמודדות.

מירי שחף: מסלול אקדמי שכזה אם יהיה, יכול לשנות את כל התמונה.

מירי שחף: המנהל הזה מקבל החלטה לגבי כל תושבי הרשות.

מירי שחף: אנחנו, איגוד מנהלי מחלקות תרבות ברשויות המקומיות, עשינו מהפכה גדולה בתקציבים בכך שלפני ארבע שנים עשינו סקר וגילינו ש-60% מתקציבי האירועים ברשות המקומית הולך לערב יום העצמאות בלבד.

מירי שחף: זה אומר גם מחירי האומנים, אבל לא רק מחירי האומנים כפי שהופיע בפרסומים האחרונים.

מירי שחף: בערב יום העצמאות כל הלוגיסטיקה היא לפחות פי ארבע.

מירי שחף: מה שדוחף את ראשי הרשויות הוא הקטע הפוליטי שמביא את זה להוצאות מוגזמות.

מירי שחף: היום יש שינוי בלתי רגיל, התקציבים ליום העצמאות ירדו.

מירי שחף: ברשויות רבות יש קונספט שונות של חגיגה, כולל להקות מקומיות ושילוב אומנים מקומיים.

מירי שחף: זו השפעה בלתי רגילה.

מירי שחף: אני בהחלט חושבת שיש מקום לחשוב על תקצוב התרבות ברשויות כמו שמתקצבים חינוך, ספורט וכו', על פי גולגולת.

מירי שחף: הרבה רשויות, אפילו רשויות מבוססות, מורות היום למנהלי התרבות לעבוד על פי פעולות שמתקצבות את עצמן בלבד.

מירי שחף: זה המצב היום.

יורי שטרן: אם תזמורות לא יכולה להחזיק את עצמה, אז הרשות מוותרת עליה.

מירי שחף: בהרבה מקרים כן.

מיכה ינון: למה לומר שזה קורה בהרבה מקרים?

מיכה ינון: עוד לא היה מקרה אחד שהרשות ויתרה על תזמורת.

מיכה ינון: עוד לא הגענו לזה.

יורי שטרן: האם תזמורת חדרה עדיין קיימת?

מיכה ינון: אני מדבר על התזמורות המוכרות, המקצועיות, שבהן הנגנים מקבלים משכורת - - -

יורי שטרן: תזמורת חדרה הייתה תזמורת מקצועית שאתה תקצבת והיא התפרקה.

מיכה ינון: לא בחמש השנים האחרונות שאני נמצא שם.

מיכה ינון: בחמש השנים האחרונות שבהן אני ראש מינהל תרבות לא התפרקה אף תזמורת.

מיכה ינון: אני לא זוקף את זה לזכותי, אבל גם לא לרעתי.

מיכה ינון: יש ברשימה 17 תזמורות אחרות שנמצאות לפני התזמורות שאתם מזכירים, שהן מחזיקות מעמד למרות קשיים מרובים, וחלקן עומדות בפני מהלך קשה.

מיכה ינון: אחת מהן כבר נמצאת בבית משפט.

יורי שטרן: אפילו תזמורת ראשון לציון שהייתה תזמורת לתפארת, כבר מתקשה.

מיכה ינון: היא מתקשה בגלל קיצוצים באופרה, היא תלויה באופרה.

אילן שלגי: מר יעקב יעקב, בבקשה.

יעקב יעקב: אילו ביקשתי לילך בדרך המלך, הייתי מצטרף לדברי קודמיי והייתי אומר שאני מברך ושמח על קיום הדיון הזה.

יעקב יעקב: אבל, אני לא מתכוון לעשות את זה.

יוסי שריד: תשמח על הדיון כי יותר מזה לא יהיה.

יעקב יעקב: אני אשמח אם תהיה לדיון הזה תוצאה.

יוסי שריד: לא תהיה תוצאה.

יעקב יעקב: אם אשמח אי פעם זה יהיה אם אראה שלפגישה הזו יש ניצן, שינוי או כיוון שיוביל לשיפור המצב.

אילן שלגי: מר יעקב, תפקידך הוא יושב ראש ועדת ההשתלמויות.

אילן שלגי: האם אתה עובד בשכר באיגוד השלטון המקומי?

יעקב יעקב: לא, הכל בהתנדבות.

אילן שלגי: שמחתי לשמוע, כי חששתי שזה עולה למישהו כסף.

יעקב יעקב: לפרנסתי, אני עובד בעיריית ירושלים.

יעקב יעקב: אני מנהל את מחלקת הספריות, השכלת מבוגרים והאוניברסיטה עממית בהיקף מלא כך שמן הסתם אני מצדיק את משכורתי.

יעקב יעקב: לענייננו, אם לדיון הזה יש חשיבות כלשהי אז זה במתן הבמה לנו כדי שנוכל לספר לנבחרי הציבור, לחברי הכנסת עד כמה מצבנו רע.

יעקב יעקב: כאשר הם יושבים בדיונים עם האוצר או בינם לבין עצמם, הם אולי יתנו את דעתם לשינוי סדר הקדימויות כדי שהחברה הישראלית לא תעסוק רק באיסוף אשפה, בטיפול בבעיות הביוב, אלא תעסוק גם בנושאים אחרים.

יעקב יעקב: כמי שמכיר את המציאות בשטח, אנחנו דוהרים לקראת המצב הזה.

יעקב יעקב: כל מי שיש לו יד ורגל בנושא תרבות מדן ועד אילת חבר באיגוד מנהלי תרבות.

יעקב יעקב: אנחנו נפגשים הרבה מאוד פעמים במשך השנה וכולם מספרים את שיחם ואת סיגם.

יעקב יעקב: כולם מרגישים שהם עומדים מול שוקת שבורה משום שאם מקצצים להם 40 מיליון אז אין כסף.

יעקב יעקב: לא מדובר בכלל במבנים, אלא מדובר במה יהיה בתוך אותם מבנים, מדובר בתוכן.

יעקב יעקב: המבנים עומדים היום ריקים.

יעקב יעקב: אנחנו רוצים לוודא היום שהפעילות תימשך.

יעקב יעקב: נשאלה השאלה מהיכן יבוא התקציב ואני רוצה לומר שהגאולה לא תבוא מהרשויות המקומיות.

יעקב יעקב: כולכם יודעים טוב ממני אלף מונים מה מצבן של הרשויות המקומיות.

יעקב יעקב: צריך לדבר עם האוצר ועם אלה שיושבים על הגורן ועל היקב, מהכיוון הזה תבוא הישועה.

יעקב יעקב: כולם משתבחים בזה שיש למדינת ישראל נפש יתרה ובזה שאנחנו מעצמה תרבותית, כפי שאמר ידידי ינון ואני מצדיק אותו.

יעקב יעקב: אבל, בואו נעצור עכשיו כדי שלא נדרדר ונהיה אותה חברה שעוסקת רק באיסוף אשפה ובבעיות ביוב.

יעקב יעקב: אנחנו נמצאים בהחלט בתהליך מואץ בכיוון.

אילן שלגי: מר אביגדור לויתן, בבקשה.

אביגדור לויתן: אני רוצה להעלות את נושא התרבות לעולים ומה שקורה היום בתחום הזה.

אביגדור לויתן: ציבור העולים בחברה הישראלית הם צרכני תרבות גדולים.

אביגדור לויתן: אני מדבר כרגע על עולים שעלו משנת 1989 עד היום, למעלה ממיליון איש.

אביגדור לויתן: משרד הקליטה השקיע עד השנה שעברה קרוב ל-10 מיליון שקל מתקציבו הדל, אנחנו לא מינהל התרבות ולא משרד החינוך וכו'.

אביגדור לויתן: יש לנו כמה בעיות מאוד קשות ואני רוצה להביא אותן לתשומת לבכם.

אביגדור לויתן: אנחנו הקמנו 44 מרכזי תרבות בארץ מקריית שמונה עד אילת, ומה שקורה היום הוא שהמצב עומד בפני קריסה.

אביגדור לויתן: מרכז תרבות הוא מקום שאליו מגיעים אומנים עולים.

אביגדור לויתן: אנחנו נותנים להם את הבית החם, את ה-start up, אנחנו חושפים אותם לציבור הישראלי וכו' וכו'.

אביגדור לויתן: לפני שנה, שנתיים משרד הקליטה נתן למרכז תרבות מאה אלף שקל שזה בדיחה, אני לא מדבר על ירושלים שבה נתנו תקציבים יותר גדולים.

אביגדור לויתן: אנחנו נתנו מאה אלף למרכז תרבות, לא לשכר מנהלים אלא לאומנים עצמם במטרה לחשוף ולקדם אותם.

אביגדור לויתן: השנה כתוצאה מהצמצום התקציבי הלוואי ונגיע ל-56 אלף שקל למרכז תרבות, זו בדיחה.

אביגדור לויתן: אנחנו משרד קליטה, אנחנו לא עובדים עם המרכז לשלטון מקומי.

אביגדור לויתן: אנחנו חוסכים את כל המתווכים למינהם.

אביגדור לויתן: אנחנו עובדים ישירות מול רשות מקומית.

אביגדור לויתן: יש לנו ועדת היגוי כאשר אנחנו נותנים 75% וה-matching של הרשות זה עוד 25%.

אביגדור לויתן: חלק מה-matching הם המבנים שמעמידים לרשותנו.

אביגדור לויתן: ישנן רשויות שמבקשות כסף עבור השכרת האולם וזה אחד מהדברים הבלתי מציאותיים בחברה הישראלית.

אביגדור לויתן: הרשות עוד מבקשת כסף עבור האולמות שהיא נותנת לשימוש העולים החדשים.

אביגדור לויתן: אם כן, אנחנו הקמנו 44 מרכזים לתפארת.

אביגדור לויתן: אני חושש שהעסק יקרוס.

אביגדור לויתן: לקחנו אומנים שנגנו במדרכות והבאנו אותם לבית שיהיה בית שלהם במרכז התרבות ברחוב הלל בירושלים.

אביגדור לויתן: זה מקום נהדר.

אביגדור לויתן: הספרייה הרוסית נמצאת מאחורי התחנה המרכזית.

אביגדור לויתן: אנחנו השקענו מהפרוטות שלנו חצי מיליון שקל וכרגע גם התקציב השוטף שאני נותן יורד מ-223 אלף שקל.

אביגדור לויתן: בשנה הבאה אין לי בכלל תקציב.

אביגדור לויתן: זה היה הסכם לשלוש שנים.

אביגדור לויתן: אין לעולים תעסוקה, יש להם בקושי דיור.

אביגדור לויתן: הם מבקשים לצרוך תרבות וגם בקטע הזה אנחנו על סף קריסה.

אביגדור לויתן: המשרד שלנו הולך באמת לקראת, קיצצנו בדברים אחרים.

אביגדור לויתן: ירדנו מ-10 מיליון ל-8 מיליון בשנה וזה ימצא את ביטויו בפעילויות השוטפות בשטח.

אביגדור לויתן: אומרים שיש הרבה כסף שרץ היום במערכת.

אביגדור לויתן: איפה הכסף הזה?

אביגדור לויתן: איפה כספי הסוכנות היהודית?

אביגדור לויתן: הסוכנות היהודית משיגה כספים משותפות 2000, גורמים אחרים משיגים מקרנות אחרות וממפעל הפיס.

אביגדור לויתן: אני לא רואה בפועל, בשטח, שיש כסף.

אביגדור לויתן: אני לא רואה שזה מגיע לתרבות עבור העולים וזה חבל.

אביגדור לויתן: יש לנו ניסיונות טובים עם אומנות לעם ועם עיריית ירושלים.

אביגדור לויתן: אבל באופן כללי, אני לא יודע איפה כל הכספים הגדולים.

יוסי שריד: אתה מניח שיש כספים גדולים ואתה לא יודע איפה הם.

יוסי שריד: אבל, אין כספים גדולים, אין גם כספים קטנים.

יוסי שריד: איפה הכספים הגדולים שעליהם אתה מדבר?

אביגדור לויתן: הסוכנות היהודית למשל, באה עם תקציבים שמגייסים בחו"ל.

אביגדור לויתן: לדעתי, אין איגום אמיתי של כל המשאבים מכל המקורות.

אביגדור לויתן: אני יושב בוועדת היגוי ברשות מקומית.

אביגדור לויתן: אני מקבל קצת משיקום שכונות וקצת מהעירייה, אבל, רוב הנטל נופל עלינו.

אביגדור לויתן: אני מבקש מאנשי אוצר לחוס עלינו לפחות בקטע של תרבות לעולים.

אביגדור לויתן: תנו לנו את אותם מיליונים בודדים לטובת העולים החדשים.

אילן שלגי: חבר הכנסת שריד, בבקשה.

יוסי שריד: אני לא חושב שאני עומד לתרום תרומה חשובה לדיון הזה כי עד לרגע זה אני לא יודע על מה הדיון, למרות דברי ההסבר.

יוסי שריד: אני קצת ציני לגבי הדיון הזה כמו לגבי דיונים אחרים.

יוסי שריד: כל מי שמזדמן לכאן מזדמן לדיון מסוים.

יוסי שריד: עכשיו מדברים על ענייני תרבות, ואני בוודאי לא חשוד כמי שאיננו מעוניין בטיפוח ובחיזוק התרבות.

יוסי שריד: הבעיה היא רק שכל ישיבה מוקדשת לעניין אחר.

יוסי שריד: זה המצב הכללי בכל התחומים.

יוסי שריד: אנחנו כביכול פונים וקוראים בכל נושא.

יוסי שריד: לא הייתי נוכח באיזשהי ישיבה שבה נאמר: רבותיי, זה לא מעניין אותנו, אנחנו לא פונים ולא קוראים.

יוסי שריד: כשמדברים על חינוך פונים וקוראים, כשמדברים על תרבות פונים וקוראים וכן לגבי גננות, ספריות, ילדים בסיכון, סעד ורווחה.

יוסי שריד: זו לא פרוצדורה רצינית שרק משום שבמקרה או לא במקרה, נניח שלא במקרה, דנים בנושא מסוים כי אז זה כאילו הנושא שכל העולם מתרכז בו.

יוסי שריד: יש קריסה כללית של כל המערכות ואין כסף גדול בשום מקום.

יוסי שריד: יש כסף גדול, אבל זה עניין של סדרי עדיפויות לאומי ואנחנו לא ניכנס לזה עכשיו בישיבה הצנועה הזו.

יוסי שריד: אין כסף גדול.

יוסי שריד: יש קריסת מערכות שלמות, מערכות חינוך, מערכות תרבות, מערכות סעד ומערכות רווחה.

יוסי שריד: בישיבה הקודמת גם כן הייתה פנייה וקריאה וגם שם אמרתי שבין שוועה לשוועה כבר לא שומעים את השוועה כי אין סדר עדיפויות אמיתי.

יוסי שריד: מיכה ינון מדבר על מעצמה תרבותית.

יוסי שריד: השאלה היא, מהם הקריטריונים למעצמה תרבותית.

יוסי שריד: על פי כמה מובנים אנחנו רחוקים מאוד מלהיות מעצמה.

יוסי שריד: היהודים בניו-יורק הם מעצמה תרבותית יותר גדולה מכל התרבות בישראל.

יוסי שריד: בואו נסתכל על הדברים בפרופורציות.

יוסי שריד: אני יכול להוכיח לך ששלושה מיליון יהודים בניו-יורק הם מעצמת תרבות לאין שיעור יותר גדולה מכל ישראל.

יוסי שריד: לו היינו הולכים למעבדה והיינו מנסים להפיק את התרבית של הגניוס היהודי בין יהודי ניו-יורק, אני לא יודע מה היינו מקבלים בהשוואה.

יוסי שריד: זו מעצמה תרבותית.

יוסי שריד: אני ציני כלפי הדיון הזה גם מבחינה אחרת.

יוסי שריד: מרכז השלטון המקומי הוא לא פקטור בעניין הזה בכלל.

יוסי שריד: מה למרכז השלטון המקומי ולעניין הזה?

יוסי שריד: אנחנו מדברים על ראשי ערים שהם כולם נבחרי ציבור.

יוסי שריד: יש להם פרלמנט משל עצמם, הם קובעים את סדרי העדיפויות שלהם.

יוסי שריד: למרכז השלטון המקומי אין דבר וחצי דבר לעניין הזה.

יוסי שריד: הם לא יכולים להשיב לך על שום שאלה משום שהם לא בעלי הבית, אגב, בצדק הם לא בעלי הבית.

יוסי שריד: הקהילה צריכה להיות אחראית לעניין הזה ולא איזה גוף בירוקרטי, טכנוקרטי שנקרא מרכז השלטון המקומי.

אילן שלגי: יש כאלה שאומרים שבתחומים מסוימים זה מתווך מיותר.

יוסי שריד: אני לא בא עכשיו לערער על מעמדו של המרכז לשלטון מקומי, זה גם לא מעניין אותי.

יוסי שריד: יש הרבה דברים מיותרים או לא מיותרים.

יוסי שריד: האם המרכז לשלטון מקומי יכול להשיב בשם הרשויות המקומיות?

יוסי שריד: האם הוא יכול להשיב בשם רון חולדאי או בשמו של חיים ברביבאי

יורי שטרן: הם כן יכולים להשיב.

יורי שטרן: למשל, הם אלה שמייצגים את הרשויות בהנהלת מפעל הפיס.

יוסי שריד: קודם כל, הם יודעים לדאוג לעצמם.

יוסי שריד: זה בסדר, זה אנושי.

יוסי שריד: אדם קרוב אצל עצמו.

יוסי שריד: ראש עיר קרוב אצל עצמו ואצל עירו וזה בכלל לגיטימי, אני לא אומר את זה בביקורת.

יוסי שריד: זה לא מרכז השלטון המקומי.

יוסי שריד: הם לא יושבים שם כמרכז שלטון מקומי.

יוסי שריד: כל אחד יושב שם בזכות התוקף הציבורי שהוא מקבל כאדם נבחר.

יוסי שריד: זכותם, ואפילו חובתם, לקבוע לעצמם סדר עדיפויות כפי שהם מבינים.

יוסי שריד: הם יכולים לחשוב שגנים ציבוריים זה דבר יותר חשוב.

יוסי שריד: אגב, גנים ציבוריים הם מקומות בילוי חשובים מאוד לאימהות ולאבות לילדים קטנים.

יוסי שריד: מפעל הפיס הוא אומנם פרה חולבת וכשלא יודעים מה לעשות פונים למפעל הפיס.

יוסי שריד: למפעל הפיס יש מחויבות מסוימות על פי ה-terms of reference שלו.

יוסי שריד: זה לא יכול לבוא על חשבון מבנים משום שיש לו מחויבות כלפי משרד החינוך לבנות מספר מסוים של כיתות.

יוסי שריד: הוא לא יכול לסטות מהמחויבות הזו ולהפחית במספר הכיתות במבנים.

יוסי שריד: חשוב גם לבנות כיתות בבתי הספר.

יוסי שריד: עוד שעה נקיים דיון על כיתות בבתי הספר ואז נפנה ונקרא לממשלה להגדיל את בניית הכיתות בבתי הספר, גם במגזר הערבי.

יוסי שריד: לכן, אני לא כל כך מבין מה תכלית הישיבה.

יוסי שריד: דיברו כאן על זה שצריך להעלות את הנושא למודעות.

יוסי שריד: אילו הייתי חושב שהישיבה של היום תהיה מחר בעמודים הראשונים של העיתונים, אז הייתי אומר: טוב, תרמנו.

יוסי שריד: אני לא יודע מה נושא הדיון.

יוסי שריד: הרי כל התקציבים בכל התחומים הולכים ונגרעים.

יוסי שריד: כל המערכות ותת המערכות עומדות בפני קריסה.

יוסי שריד: אני מקבל את מה שהחברים אומרים.

יוסי שריד: כמובן שלא תוכלו לעמוד במה שמוטל עליכם.

יוסי שריד: אבל, צריך להכיר את המציאות.

יוסי שריד: היום אנחנו נקרא למשרד החינוך ולרשויות המקומיות לתגבר את התקציבים, והאם מחר לא תקרא להם לתגבר כשנדון בתשלומי הורים?

יוסי שריד: תשלומי הורים הם מכת מדינה, זה דבר איום ונורא.

יוסי שריד: כמה אפשר לדרוש מההורים?

יוסי שריד: אנחנו יודעים שיש כאלה שידם משגת ויש כאלה שאין ידם משגת.

יוסי שריד: עוד מעט יהיה פה דבר איום ונורא.

יוסי שריד: אני באתי לכאן גם מתוך סקרנות.

יוסי שריד: ראיתי מה הנושא ואמרתי שאולי יש פואנטה שאני לא קלטתי.

יוסי שריד: אבל, זה לצאת ידי חובה ולא למלא חובה.

יוסי שריד: יש הבדל גדול בין לצאת ידי חובה לבין למלא חובה.

אילן שלגי: חבר הכנסת גורלובסקי, בבקשה.

מיכאל גורלובסקי: אדוני היושב ראש, אני מבקש לציין בפרוטוקול שזוהי הפעם הראשונה בכל החיים הפוליטיים שלי שאני מסכים עם כל מילה של חבר הכנסת יוסי שריד.

מיכאל גורלובסקי: כפי ששאלתי בתחילת הישיבה, מהי סמכות הוועדה?

מיכאל גורלובסקי: מה אנחנו יכולים לעשות פה?

אילן שלגי: חלק ממטרתו של דיון כזה הוא להביא דברים למודעות.

אילן שלגי: אתה הדגשת את נושא נבחרי הציבור, חבר הכנסת שריד רמז על נושא התקשורת.

אילן שלגי: אולי אנחנו בכל זאת נוכל להעביר גם לתקשורת שהתקיים דיון כזה בשיתוף שתי ועדות של הכנסת.

אילן שלגי: העובדה שהנושא עולה לדיון ציבורי, יש לה בכל זאת איזשהו ערך ואיזשהי תרומה.

יוסי שריד: אני מוכן לשים פה על כף המאזניים את יוקרתי הקלושה.

יוסי שריד: כדי לתת יותר תוקף אני מוכן אפילו לתת תרומה שאותה נקדיש למוסד תרבות.

יוסי שריד: אני מוכן מכספי האישי לתת תרומה צנועה, אני לא יכול להרשות לעצמי הרבה.

יוסי שריד: אני מוכן לתרום 500 שקל אם תהיה מחר מילה אחת בעניין זה באיזשהו אמצעי תקשורת.

יוסי שריד: אני מוכן לתרום את הסכום הזה למרכז הקליטה של אומנים בירושלים.

אילן שלגי: חבר הכנסת מח'ול, בבקשה.

עסאם מח'ול: גם לי יש תחושה שהדיון הזה הוא דיון סרק, ללא תכלית.

עסאם מח'ול: אני לא יודע אם לדיון הזה הוזמנו גם נציגי הרשויות המקומיות הערביות, ועדות המעקב, שאצלם הבעיה היא יותר גדולה.

עסאם מח'ול: יש מקומות שאחרי 55 שנים עדיין מחכים לבניית מבנים ולמוסדות.

אילן שלגי: זה לא בסדר.

עסאם מח'ול: צריך לעשות סדר עדיפויות.

עסאם מח'ול: אני רואה שיש בעיה דומה גם בקרב האוכלוסייה הערבית וגם בקרב העולים.

עסאם מח'ול: העולים הביאו תרבות, הם לא הצמיחו כאן תרבות.

עסאם מח'ול: האוכלוסייה הערבית הצמיחה תרבות מסוימת בלי תכנון ובלי תרומה אמיתית מצד המדינה.

עסאם מח'ול: התרבות בשתי האוכלוסיות תרד לטמיון בגלל מדיניות עקבית של קיצוץ בתרבות, מדיניות שלא נפסקת.

עסאם מח'ול: אני חושב שזוהי הבעיה האמיתית, למה אנחנו נטפלים לרשויות המקומיות?

עסאם מח'ול: גם לפני הקיצוץ בתקציב התרבות לא היה תקציב משמעותי.

עסאם מח'ול: מחסור בתרבות בקרב חברה מסוימת יוצר תרבות שוליים ותרבות אלטרנטיבית צומחת.

עסאם מח'ול: מדובר בתרבות שוליים שהטיפול בה יהיה יקר יותר וגדול גם מתקציב התרבות וגם מהקיצוצים שהיו בתקציב התרבות.

עסאם מח'ול: אני לא מסכים שמדובר כאן בנושא נוסף שעליו דנים.

עסאם מח'ול: אנחנו דנים בנושא אמיתי.

עסאם מח'ול: אנחנו מדברים על תקציב דל של 400 מיליון שקל.

עסאם מח'ול: זה כסף שיאפשר ליותר אנשים מעוטי יכולת, בין אם הם ילדים ובין אם הם מבוגרים, להכיר תחומי תרבות.

עסאם מח'ול: פגיעה בתקציב התרבות היא פגיעה בעצב החשוף הזה.

עסאם מח'ול: אנחנו צריכים לשאול, האם חברי הכנסת שהשתתפו כאן היום בדיון מחויבים להתנגד לסעיף הזה בתקציב או לא.

עסאם מח'ול: אני חושב שזו השאלה.

עסאם מח'ול: התרומה שלנו לדיון הזה תהיה בכך שכל החברים שישבו כאן היום, חברי ועדת החינוך וחברי ועדת הפנים, יתחייבו לכך שהם יתנגדו לסעיף הזה בתקציב.

עסאם מח'ול: לא ניתן לקצץ בתקציב התרבות.

עסאם מח'ול: אם תסכימו לכך עכשיו, הסעיף הזה לא יעבור.

עסאם מח'ול: אם לא תאמרו כן להצעה הזו, אז למה יש צורך בקיום הדיון?

עסאם מח'ול: אני לא דיברתי על המצב הנוראי של התרבות ברחוב הערבי.

עסאם מח'ול: יש תיאטרון אחד או שניים שמדשדשים במקום.

יורי שטרן: אני חושב שאנחנו פה מנסים להגדיר משימה שהיא מאוד מרכזית ושהיא לא ממש פופולרית בפוליטיקה שלנו.

יורי שטרן: אני באמת חושב שאחרי סדרה שלמה של פעולות של משרד האוצר ומוסדות אחרים, החברה שלנו יכולה להישאר כמעט ללא תרבות.

יורי שטרן: לכן, אני לא חושב שהדיון הזה הוא מיותר ואני לא מקבל את הציניות של חלק מחבריי.

יורי שטרן: אנחנו יודעים בדיוק מהו כוחה של הכנסת לא רק בהצבעות ספציפיות על סעיפי התרבות או בסעיפים אחרים, אלא גם ביכולת להשפיע על המוסדות השונים, וכל אחד בא בתורו לבקש משהו.

יורי שטרן: בדרך כלל, לחברי כנסת יש זיכרון מסוים כיצד מוסדות ואנשים התנהגו כאשר הם ביקשו מהם לעשות מעשה.

יורי שטרן: גם כשאין בידינו החלטה סמכותית, כמו בנושא עכשיו, אנחנו יכולים להפעיל כוחות אחרים.

יורי שטרן: לעניין סעיפי התרבות, אני יודע שסיעתי, ואני מניח שסיעת שינוי לא שונה מאיתנו בעניין הזה, כן לוחצת על האוצר לשנות את הסעיף הזה ולהגדיל אותו.

יורי שטרן: אני לא אומר שאנחנו מתנים בזה את ההצבעה שלנו, אני לא אשקר לך.

יורי שטרן: אבל בסך הכל, זה אחד הנושאים המעטים שאנחנו מעלים.

יורי שטרן: אנחנו צמצמנו את רשימת הדרישות שלנו למינימום.

אילן שלגי: אני רוצה לומר לך במפורש שנושא הספריות הגיע לוועדת הכספים גם דרך סיעת שינוי.

יורי שטרן: כוחנו היה ברור בנושא הספריות.

יורי שטרן: זו לא ועדה שיכולה להחליט החלטה כזו, אבל גם רוח הדברים היא עניין חשוב.

יורי שטרן: למרות מה שאמר בשחצנות האופיינית לו חבר הכנסת יוסי שריד, הקהילה היהודית בניו-יורק או הקהילה היהודית במוסקבה הן לא קהילות שמייצרות תרבות באופן אוטומטי.

יורי שטרן: הקהילה האמריקאית היא ריכוז של התרבות האמריקאית הגדולה, של אומה בת 250 מיליון איש עם תקציבים לגמרי שונים.

יורי שטרן: זה פשוט לא נכון להציג את הדברים בצורה הזו.

יורי שטרן: אנחנו מנצלים מעט מאוד את הפוטנציאל התרבותי שיש לנו כחלק מהעם היהודי, ואת הפוטנציאל של החברה הערבית שחיה בתוכנו.

יורי שטרן: אבל, זה נושא אחר.

יורי שטרן: ההשוואה הזו היא לא הוגנת והיא לא עוזרת.

יורי שטרן: זה נכון שמפעל הפיס אחראי על בניית כיתות, ובזה אנחנו לא נוכל לגעת.

יורי שטרן: אבל, אני חושב שבניית מתנ"ס או מרכז תרבות הוא עניין מיותר, כאשר ישנו מתנ"ס שעומד ריק ללא פעילות רק משום שאין כסף.

יורי שטרן: אני מצטער מאוד שנציגי מפעל הפיס לא הגיעו.

יורי שטרן: אני רואה את השיחה העתידית שלנו עם מפעל הפיס כשיחה עניינית.

יורי שטרן: עד כמה שידוע לי הוזמן לדיון הזה לפחות ראש עיר אחד.

יורי שטרן: אנחנו רואים במרכז לשלטון מקומי ובעדי אלדר כגורם שיש לו יכולת ושיח עם ראשי ערים אחרות.

יורי שטרן: נציגי השלטון המקומי יושבים בהנהלת מפעל הפיס והם אלה שבגללם התזוזה הזו, ההסבה הזו של עוד מיליון, מיליון וחצי שקל, תתקיים או לא תתקיים.

יורי שטרן: מאוד חשוב לנו למסור דרככם את המסר הזה.

יורי שטרן: אנחנו מקווים שהנושא הזה יגיע לדיון בהנהלת מפעל הפיס.

יורי שטרן: אנחנו רוצים שראשי הערים שיושבים שם כן יתמכו בגישה הזו, למרות האינטרסים האלקטורליים המיידים שיש לחלק מהם לפחות.

יורי שטרן: אני מציע שבסיכום הישיבה אנחנו נפנה את הקריאה הזו למפעל הפיס.

יורי שטרן: אנחנו גם נקרא לנציגי השלטון המקומי לתמוך בזה.

יורי שטרן: יש כמה רשויות שאני מכיר, אני כמובן לא מכיר את כולן, ואני יודע שהרשות המקומית בדרך כלל לא מגויסת לגמרי לטובת העניין התרבותי.

יורי שטרן: יש מעט רשויות שבאמת ממצות את כל מה שיש להן.

יורי שטרן: רבות מהרשויות שלא כל כך ממצות.

יורי שטרן: אני מכיר קבוצות תיאטרון שאם יתנו להם מקלט לערוך בו חזרות, הן ימשיכו להתקיים ולא ימותו, כך גם לגבי חוגים ויזמים תרבותיים אחרים.

יורי שטרן: לרשות יש הרבה מאוד דרכים לסייע בזה.

יורי שטרן: הרשויות צריכות לחשוב טוב את מי הן מזמינות להופיע באירועי ערב יום העצמאות.

יורי שטרן: האם הן מזמינות זמרת מפורסמת שגם כך חיה בסדר, או שהן מזמינות זמרת שהיא מליגה אחרת, אבל היא זמרת שבהחלט ראויה לתמיכה ולעידוד?

יורי שטרן: זה עניין של התרכזות מסוימת בהצלת התרבות.

יורי שטרן: אתם פורום מאוד חלקי בשביל המסר הזה, אבל אתם יכולים ליזום עוד דיונים במסגרת שלכם.

יורי שטרן: אנחנו חברי הכנסת אולי נוכל לבוא ולסייע.

יורי שטרן: חשוב לנו שיהיה גיוס בנושא.

יורי שטרן: נושא המוּדעות הוא לא רק עניין של מוֹדעות.

יורי שטרן: מדובר ביצירת מודעות אצל אנשים ספציפיים שהם אלה שיכולים להחליט.

יורי שטרן: אנחנו רוצים לפנות באמצעותכם לראשי הרשויות.

יורי שטרן: אנחנו גם נפנה ליושב ראש המרכז ולמרכז ונבקש סיוע בנושא הזה.

יורי שטרן: אני מציע שנבדוק את הצעתה של הגברת מירי שחף ליצירת מסלול כזה למוסדות התרבות, מחלקות התרבות.

יורי שטרן: אולי נהפוך את ההשתלמות במסלול כזה לחובה לגבי אלה שמחזיקים בתיקים האלה ברשויות.

יורי שטרן: זה נושא שלא תורם לנושא הזה בצורה מיידית, אבל הוא בהחלט יכול לסייע.

אילן שלגי: זה נושא קלאסי למכללות האזוריות.

יורי שטרן: יכול להיות.

יורי שטרן: אנשים המכהנים בתפקידים האלה שיעברו את המסלול הזה יהיו עם יותר כלים.

מירי שחף: אני יכולה לתת לכם נתונים.

אילן שלגי: אני כבר מבקש ממך להעביר אליי.

דניאל פרדקין: אני רוצה לומר כמה מילים על התזמורת הסימפונית ירושלים.

דניאל פרדקין: יש פה הרבה מאוד אי הבנות.

דניאל פרדקין: התזמורת הזו היא הגוף התרבותי הותיק ביותר בארץ.

דניאל פרדקין: זו תזמורת שנוסדה עוד לפני התזמורת הפילהרמונית.

יורי שטרן: אנחנו נבקש מוועדת התרבות לקיים דיון מיוחד משום שמדובר במוסד תרבותי חשוב מידיי בכדי לתת לו למות כך תוך כדי ויכוחים משפטיים וכל מיני פרשיות שהתגלו בו.

דניאל פרדקין: יש הבדל גדול בין תרבות שהיא איננה בידור לבין בידור.

דניאל פרדקין: הנטייה היא תמיד לכיוון הבידור, הכל הולך לבידור.

דניאל פרדקין: תרבות שהיא איננה בידור זקוקה לסבסוד בכל הזמנים, בכל המקומות, בכל הארצות.

דניאל פרדקין: ללא סבסוד אין בטהובן, אין צ'יקובסקי, ואין תזמורת בשום מקום בעולם.

דניאל פרדקין: האופרה הוינאית היא בסבסוד ענקי למרות שהכרטיסים לאופרה הזו נמכרים חודשים מראש, כי אחרת תרבות לא יכולה להתקיים בכלל.

דניאל פרדקין: בידור כן, תרבות לא.

יורי שטרן: אנחנו נסיים את הדיון באווירה אופטימית זו.

יורי שטרן: תודה רבה.